钦定古今图书集成/明伦汇编/氏族典/第619卷 > 《凌迪知万姓统谱》 > 屈突通
## 钦定古今图书集成/明伦汇编/氏族典/第619卷 > 《凌迪知万姓统谱》 > 屈突通

按《唐书屈突通传》：“通其先盖昌黎徒河人，后家长安。
仕隋为虎贲郎将，擢左武卫将军。莅官劲正，有犯法
者，虽亲无所回纵。大业中，破杨元感，以功迁左骁卫
大将军。秦陇盗起，授关内讨捕大使。安定人刘迦论
反，通袭破之，斩迦论。高祖起代王遣通守河东，战久
不下，高祖遂济河，通将自武关趋蓝田以援长安，至”
潼关，遂溃，尽得其众。通势蹙，或说之降曰：“吾蒙国厚
恩，事二主，安可逃难？独有死报耳！”每自摩其颈曰：“要
当为国家受人一刀。”其训勉士卒必流涕，故力虽穷，
而人尚为之感奋。俄闻京师平，家尽没，将如洛。窦琮、
段志元精骑追及于稠桑，通结阵拒之。琮纵其子寿
往谕使降，通大呼曰：“昔与汝父子，今则仇也。”令左右
射之。通知不免，遂下马东南向再拜号哭曰：“臣力屈
兵败，不负陛下。”遂被擒，送长安。帝劳曰：“何相见晚耶？”
泣曰：“通不能尽人臣之节，故至此为本朝羞。”帝曰：“忠
臣也。”释之，授兵部尚书、蒋国公，为秦王行军元帅长
史，从平薛仁杲，讨王世充。世充平，论功第一，拜陕东
道大行台右仆射，镇东都。数岁，召为刑部尚书。自以
不习文，固辞。改工部。贞观初，为洛州都督，进左光禄
大夫。卒，年七十二，赠尚书左仆射，谥曰忠。后诏配享
太宗庙廷。永徽中，赠司空。二子：寿诠。